作者:劉過
標題:沁園春
內容:自注銅瓶，作梅花供，尊前數枝。說邊頭舊話，人生消得，幾番行役，問我何之。小隊紅旗，黃金大印，直待封侯知幾時。杯行處，且淋漓一醉，明日東西。如椽健筆鸞飛。還為寫春風陌上詞。便平生豪氣，銷磨酒裡，依然此樂，兒輩爭知。霜重貂裘，夜寒如水，飲到月斜猶未歸。仙山路，有笙簧度曲，聲到琴絲。